
[bookmark: TextBodyBegin]Euroopa Parlament,
–	võttes arvesse kodukorra artikli 144 lõiget 5 ja artikli 132 lõiget 4,
A.	arvestades, et julgeolekuolukorda Nigeerias on halvendanud usuliste, etniliste ja kogukondadevaheliste konfliktide eskaleerumine, eriti Nigeeria keskosas (nn Middle Belt), kus põllumajandustootjate ja rändkarjakasvatajate vahelises konfliktis maa- ja veeressursside pärast on jõuludest saadik hukkunud enneolematult palju inimesi;
B.	arvestades, et 23.–25. detsembrini 2023 panid relvastatud ründajad toime ulatusliku rünnaku rohkem kui 160 küla vastu Plateau osariigi Bokkose, Barkin Ladi ja Magu kohaliku omavalitsuse piirkonnas, tappes üle 335 inimese, sealhulgas vähemalt 200 kristlaste kogukondade liiget;
C.	arvestades, et paljud ümberasunud isikud elavad praegu ajutistes laagrites, kus juurdepääs veele, kanalisatsioonile, toidule, ravimitele ja tervishoiule, sealhulgas vaimse tervise teenustele on piiratud;
D.	arvestades, et Nigeeria valitsusväliste organisatsioonide andmetel on 2009. aastast saadik tapetud 52 000 kristlast ja 34 000 moslemit ning hävitatud 18 000 kirikut ja 2200 kristlikku kooli;
E.	arvestades, et selliste islamistlike terrorirühmituste nagu Boko Harami ja Islamiriigi Lääne-Aafrika Provintsi vägivalla tõttu, mis tabab Nigeeria kirdeosas nii kristlasi kui ka moslemeid, on ümber asunud juba üle kahe miljoni inimese;
F.	arvestades, et kokkupõrgete tekkepõhjused kattuvad ja tulenevad muu hulgas territoriaalsetest vaidlustest, etnilistest pingetest, juurdepääsust nappidele ressurssidele ja keskkonnaseisundi halvenemisest;
1.	mõistab teravalt hukka jõulude ajal toime pandud vägivallaaktid kristlaste ja muude kogukondade vastu, mis tõid kaasa enneolematu arvu surmajuhtumeid, vigastatuid ja ümberasujaid, ning väljendab solidaarsust ohvritega;
2.	kutsub Nigeeria ametivõime üles võtma meetmeid relvastatud islamirühmituste vastu, kes kasutavad ära põllumajandustootjate ja rändkarjakasvatajate konflikti, ning nõuab tungivalt, et nad tegeleksid selle algpõhjustega; hoiatab, et konflikti võidakse kasutada usupõhise vihkamise levitamiseks; tõdeb, et kliimamuutustel, konkurentsil nappide ressursside pärast ja mõjusate vahendussüsteemide kadumisel on oma osa põllumajandustootjate ja rändkarjakasvatajate konflikti süvenemisel, kuna karjakasvatajad on sunnitud lõuna poole liikuma;
3.	kutsub Nigeeria ametivõime üles viima läbi jõuluaegsete rünnakute põhjaliku ja sõltumatu uurimise ning tagama, et süüdlased võetakse vastutusele;
4.	nõuab tungivalt, et kõik humanitaarabi andjad tagaksid piisavate vahendite eraldamise kriisiga toimetulekuks;
5.	väljendab heameelt Nigeeria parlamendi arutelu üle selles küsimuses ja ergutab Nigeeria valitsust suurendama kogukondade julgeolekut, edendama dialoogi ja konfliktide vahendamist ning kinnitama taas oma pühendumust sotsiaal-majanduslikule taastumisele;
6.	väljendab heameelt tugeva partnerluse üle ELi ja Nigeeria vahel ning nõuab selle edasist süvendamist julgeoleku, vahendamise, religioonidevahelise ja kultuuridevahelise dialoogi ning rahuloome valdkonnas; ergutab ELi inimõiguste eriesindajat Nigeeriat külastama; väljendab heameelt selle üle, et 2023. aasta oktoobris kuulutati Nigeeria jaoks välja 900 miljoni euro suurune strateegia „Global Gateway“ investeeringute pakett;
[bookmark: TextBodyEnd]7.	teeb presidendile ülesandeks edastada käesolev resolutsioon nõukogule, komisjonile, komisjoni asepresidendile ning liidu välisasjade ja julgeolekupoliitika kõrgele esindajale ning Nigeeria valitsusele ja parlamendile.

